Fem mennesker er vurderet til ikke at kunne biddrage til fagforeningen 3F's digitale mediestrategi.

Fagforeningen 3F har onsdag fyret fem medarbejdere i kommunikationsafdelingen. Alle medarbejderne er over 50 år - heraf er de fire over 55 år. Der er tale om to journalister, en grafiker, en HK’er og en leder.

Der er ikke tale om en sparerunde, men om en ny digital strategi, hvor alle de fyrede skal erstattes med nye folk i kommunikationsafdelingen, som Fagbladet 3F også er en del af.

- Jeg er netop blevet fyret fra Fagbladet. Efter 19 år i først SiD og siden 3F. Blev ansat i 1998 som redaktionschef, siden redaktør. Årsag: Jeg passer ikke ind i "den digitale strategi". Sammen med 4 kolleger skal jeg forlade huset i dag, skriver en af de fyrede journalister på sin åbne Facebook-profil.

Dorthe Frandsen, der er formand for konsulentklubben i 3F, bekræfter Journalistens oplysninger.

- Vi er forundrede over den måde, det her foregår på, og de begrundelser, ledelsen kommer med. Det skyldes måske, at vi endnu ikke har fået alle begrundelserne endnu. Men jeg forbeholder mig retten til at køre faglige sager på det her, siger Dorthe Frandsen til Journalisten.

Redaktør fyret

En anden af de fyrede er Brian Pabst, der var redaktør på Fagbladet 3F.

- Vi har fået at vide, at vi ikke passer ind i den digitale mediestrategi, som forbundet mener, at de vil have. Men det er en mediestrategi, som de ikke har lige nu, som de gerne vil have.

Brian Pabst er skuffet over, at han ikke er blevet tilbudt et kursus, der kunne være med til at sikre ham de nødvendige kvalifikationer.

- Fyringen er fuldstændig urimelig. Jeg kender ikke den nye mediestrategi, men jeg undrer mig over, at jeg ikke er blevet spurgt, om jeg vil på et kursus for det.

Selv er Brian Pabst aktiv på både de sociale medier Snapchat og Facebook. Han har været i fagbevægelsen siden 1982.

- Jeg undrer mig over, at man kan bruge udtrykket digital strategi for at afskedige folk. Jeg er ikke bitter, for jeg er stolt over at have været en del af det her game. Jeg forstår godt, at de forfølger en digital strategi. Men det, jeg undrer mig over, er, at man efterlader nogle folk.

Brian Pabst har været ansat hos 3F i 19 år.

3F: Fyringer har intet med alder at gøre

Hos Fagbladet 3F afviser kommunikationschefen, at alderen på de fem medarbejdere har haft betydning for fyringerne. Han har udelukkende vurderet afskedigelserne på baggrund af manglende kompetencer.

- Den medieudvikling vi ser overalt, gælder også i en kommunikationsvirksomhed som vores. Vi har en historik for at være stærke på print, men ikke for digitale medier. Derfor bliver vi nu nødt til at øge vores muskel i forhold til digitale fortællinger og prioritere vores faglighed for print ned, siger Nicolai Kampmann, som er kommunikationschef ved 3F.

Kunne et kursus ikke have givet medarbejderne redskaberne til at arbejde digitalt?

- Det er en overvejelse, som jeg har gjort mig grundigt. Men jeg har ikke troen på, at et kursus ville kunne bruges til at løfte kompetencerne.

De er blevet afskediget med den begrundelse, at de ikke passer ind i den digitale mediestrategi. Men de er ikke blevet præsenteret for strategien - hvordan kan du så vurdere, om de vil kunne bidrage til den eller ej?

- Som jeg har fortalt de afskedigede – og som jeg også snart vil forelægge en masse andre medarbejdere i afdelingen - så er det her en ny strategi, som vi først skal have udformet. Det er også det, de nye medarbejdere, som vi får ind, skal være med til. Det har jeg ikke vurderet, at de nuværende har kvalifikationerne til.

- Som jeg også har sagt til medarbejderne, så er det her en hård beslutning. Jeg påtager mig ansvaret for den, men det er en beslutning, der er truffet efter grundige overvejelse, siger Nicolai Kampmann.